Diari Oficial de la Generalitat Valenciana


Sumari del DOGV 9737, del 01-12-2023 (2023/11305)

Anunci del concurs per a la publicació d'un màxim de dos treballs d'investigació o tesis doctorals finalitzats o defeses durant l'any 2023.
-------------------------------------------------------------------------------------------------------------------------------------------

### Dades del document

Número de DOGV
:   9737

Data del DOGV
:   01-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/11019


Data del document
:   17-11-2023

Organisme emissor
:   Corts Valencianes

Tipus de document
:   Anunci

Descriptors 

:   * Corts Valencianes

Anunci del concurs per a la publicació d'un màxim de dos treballs d'investigació o tesis doctorals finalitzats o defeses durant l'any 2023. [2023/11605]  
Resolució de Presidència de les Corts Valencianes  
D'acord amb el que hi ha establit en l'article 96.1 del Reglament de Les Corts Valencianes, s'ordena publicar en el Butlletí Oficial de Les Corts Valencianes les bases del concurs per a la publicació d'un màxim de dos treballs d'investigació o tesis doctorals finalitzats o defensades durant l'any 2023, de conformitat amb l'Acord número 31/XI, de 18 de juliol de 2023, pel qual s'aprova continuar en la XI legislatura la publicació de la col·lecció «Temes de Les Corts Valencianes», i amb l'Acord 2886/X, de 7 de març de 2023.  
  
S'autoritza la despesa amb càrrec a la partida 100-111-64283, per un import de dos mil dos-cents euros (2.200,00 €).  
  
Palau de Les Corts Valencianes  
València, 17 denovembre de 2023  
Llanos Massó Linares  
Presidenta  
  
  
MESA DE LES CORTS VALENCIANES  
La Mesa de Les Corts Valencianes, en la reunió del 18 de juliol de 2023 va adoptar l'acord 31/XI, pel qual es decidia continuar durant la XI legislatura la col·lecció de llibres «Temes de Les Corts Valencianes». Sobre la base d'aquest i de l'Acord 2886/X, de 7 de març de 2023, pel qual s'acordava publicar en l'últim trimestre d'aquest any 2023 el concurs per a la publicació d'un màxim de dos treball d'investigació o tesis doctorals finalitzats o defensades durant l'any 2023, s'aprova la convocatòria d'aquest Concurs, que es regeix per les següents:  
  
BASES  
Primera. Poden optar a la publicació d'aquests treballs totes les persones que hagen realitzat treballs d'investigació o hagen defensat les tesis doctorals durant l'any 2023 en qualsevol de les universitats de la Comunitat Valenciana.  
Segona. L'objecte dels treballs d'investigació o tesis doctorals ha de ser sobre qualsevol tema relacionat directament amb el dret parlamentari.  
A l'efecte d'aquesta convocatòria s'entén que estan directament relacionats amb el dret parlamentari els treballs o tesis que tinguen per objecte el cos normatiu que l'integren i el corresponent espai d'estudi del qual s'ocupa la doctrina jurídica, i que es projecta sobre un ampli elenc de matèries. Entre altres, han de considerar-se incloses, la configuració del parlament com a institució, les funcions assignades a aquest, els mecanismes tecnicojurídics articulats per al desenvolupament d'aquelles matèries, la regulació dels subjectes que intervenen en l'activitat parlamentària, les relacions que s'estableixen entre els poders de l'Estat en el marc d'un sistema parlamentari o entre les institucions polítiques del sistema, la regulació de l'estatut de drets i deures dels membres de la cambra, la regulació del mandat representatiu, el control jurisdiccional dels actes adoptats pel parlament.  
  
No obstant això, la Mesa de Les Corts Valencianes, a proposta de la Presidència, pot acordar la publicació d'aquells altres treballs que, a més a més dels que han pogut estar seleccionats, puguen revestir un interès especial per a Les Corts Valencianes.  
Tercera. Les persones que desitgen optar a la publicació del seu treball han de presentar, en el Registre General de Les Corts Valencianes, o mitjançant la seu electrònica de Les Corts Valencianes (https://seu.cortsvalencianes.es/), una instància, dirigida a la Mesa de Les Corts Valencianes, en la qual consten les dades de la persona sol·licitant següents:  
- Nom i cognoms  
- DNI  
- Data de naixement  
- Adreça postal  
- Correu electrònic i número de telèfon  
El termini de presentació d'instàncies s'inicia el 8 de gener de 2024 i finalitza el 16 de febrer de 2023 (ambdós inclosos).  
En el cas de treballs d'investigació cal fer-ne constar, degudament justificades, la data de la realització i, si escau, les ajudes econòmiques rebudes i la direcció o la coordinació. En el cas de tesis doctorals cal fer-ne constar la data de lectura i la defensa, la qualificació obtinguda i el director o la directora o els directors o les directores.  
A la instància s'ha d'ajuntar:  
- Currículum de la persona sol·licitant. Les Corts Valencianes, si escau, poden requerir la persona o les persones que resulten seleccionades per tal que aporten els documents acreditatius dels mèrits que es consideren procedents.  
- Informe de la persona que haja dirigit o coordinat la tesi doctoral o, si és el cas, el treball d'investigació, en què expresse les raons que, al seu parer, aconsellen la publicació del treball i justifiquen el compliment del que hi ha disposat en la base segona.  
- La tesi doctoral o el treball d'investigació, en la versió defensada, en format PDF.  
Quarta. Les tesis doctorals o els treballs d'investigació que concórreguen al concurs han d'estar redactats, indistintament, en valencià o en castellà.  
Cinquena. La decisió quant a l'obra o obres seleccionades per a la publicació correspon a la Mesa de Les Corts Valencianes que pot comptar amb l'assessorament d'experts i que ha de fer pública la decisió abans del 15 de març de 2024. El concurs pot ser declarat desert i la decisió de la Mesa de Les Corts Valencianes és inapel·lable.  
Sisena. Les persones seleccionades assumeixen l'obligació de lliurar el treball, en suport digital, en format word o assimilable, mitjançant un correu electrònic a vwngvpl@avkgm.bg, en un termini no superior als trenta dies des de la notificació, a la part autora, de la selecció per la Mesa de Les Corts Valencianes.  
Independentment de la llargària i l'estructura del treball original, el text que es remetrà, i serà publicat, tindrà les característiques següents: una extensió mínima de 125 i màxima de 250 fulls, amb un interlineat d'1,5, tipus de lletra Times New Roman, cos 12.  
  
Setena. La persona o les persones seleccionades assumeixen l'obligació de signar un contracte amb la cambra en el qual declaren l'autoria del text, que és original seu i no infringeix altres drets reconeguts, que efectuen una cessió no exclusiva de l'obra per a la traducció, la publicació, la venda, la reproducció i la difusió en els suports analògics o electrònics que Les Corts Valencianes consideren adequats.  
Vuitena. Les Corts Valencianes s'obliguen a posar a la venda, en un termini no superior a dos anys, la primera edició impresa de l'obra seleccionada. S'estableix la primera edició en un màxim de 100 exemplars. En aquest mateix període s'ha de publicar l'obra en format electrònic en la pàgina web de Les Corts Valencianes. Aquest termini es compta a partir del dia en què la part autora lliure l'original complet de l'obra en condicions adequades per a la impressió.  
Les Corts Valencianes han de trametre a la persona autora un joc de proves d'impremta per a la correcció del text, i aquesta ha de tornar-lo en un termini de quinze dies amb les correccions pertinents, que han de ser incorporades al text. Les Corts Valencianes s'encarreguen de les correccions de tipus ortotipogràfic i de l'aplicació dels criteris d'edició.  
  
Les innovacions (incloses la supressió o la inclusió de paràgrafs) establides per l'autor o l'autora que comporten un augment superior a un 10 per 100 del cost total de la composició de l'obra són a compte de l'autor o l'autora. No s'hi comptabilitzen les de caràcter tipogràfic, que van sempre a càrrec de l'editor.  
Si transcorregut aquest termini la part autora no lliura les proves corregides, Les Corts Valencianes poden fer-ne la correcció i queden exonerades de cap responsabilitat si el resultat de la correcció no és satisfactori per a l'autor o l'autora.  
D'altra banda, Les Corts Valencianes s'obliguen a fer figurar el nom de la persona autora en forma destacada en tots els exemplars de l'obra i a incloure-hi la menció internacional de reserva de propietat intel·lectual seguida del nom i cognoms, el pseudònim i l'any de la primera edició, a més de la menció a la llicència Creative Commons de reconeixement-no comercial-sense obra derivada.  
Novena. L'autor o l'autora o els autors o les autores reben en concepte de drets d'autoria de l'obra objecte de la concessió la quantitat de mil cent euros (1.100,00 euros).  
El preu de la venda dels exemplars impresos, l'han de fixar Les Corts Valencianes una vegada coneguts els costos de l'edició i l'ha de notificar a l'autor o l'autora en el termini de quinze dies.  
L'editor s'obliga a lliurar gratuïtament a l'autor o l'autora o els autors o les autores 40 exemplars de la primera edició de l'obra i 15 de cada edició successiva.  
Desena. La participació en la convocatòria comporta l'acceptació íntegra d'aquestes bases i les decisions que adopte la Mesa de Les Corts Valencianes per a resoldre tots els incidents o les reclamacions que es presenten.  
Onzena. Aquesta convocatòria s'ha de publicar en el Butlletí Oficial de Les Corts Valencianes i en el Diari Oficial de la Generalitat Valenciana i s'ha de notificar a totes les universitats valencianes.  
  
Palau de Les Corts Valencianes  
València, 17 de novembre de 2023  
  
Víctor Soler Beneyto  
Secretari Primer  
Llanos Massó Linares  
Presidenta